তৈরি পোশাক শিল্প হচ্ছে বাংলাদেশের অর্থনীতির সবচেয়ে বড় স্তম্ভ। আমাদের অর্থনীতি এ শিল্পের ওপর ভর করে দাঁড়িয়ে আছে। এক বছরের ব্যবধানে আবার ঘুরে দাঁড়িয়েছে এ শিল্প। চলতি ২০১৮-১৯ অর্থবছরের প্রথম তিন মাস (জুলাই -সেপ্টেম্বর) তৈরি পোশাক রফতানিতে ৮১৯ কোটি ১৬ লাখ ডলার আয় করেছে। এই আয় গত অর্থবছরের চেয়ে ১৪ দশমিক ৬৬ শতাংশ বেশি। দেশের পোশাক কারখানাগুলোতে ক্রয়াদেশ বৃদ্ধি পাওয়ায় রফতানি আয়ও বৃদ্ধি পাচ্ছে। অবশ্য ২০১৬-১৭ অর্থবছরে প্রবৃদ্ধি ছিল মাত্র শূন্য দশমিক ২০ শতাংশ। যা তার আগের ১৫ বছরের মধ্যে সর্বনিম্ন। পরের অর্থবছর পোশাক খাতে প্রবৃদ্ধি বেড়ে ৮ দশমিক ৭৬ শতাংশ দাড়ায়। চলতি অর্থবছরের প্রথম মাসে সেটি বেড়ে ২১ দশমিক ৭২ শতাংশ হয়। এটি নিঃসন্দেহে খুবই ভাল দিক। কিন্তু বাংলাদেশ গত বছর প্রায় চার থেকে পাঁচ বিলিয়ন ডলারের ফেব্রিক আমদানি করেছে। ৫০ বিলিয়ন ডলারের রফতানির লক্ষ্যে পৌঁছাতে গেলে বাংলাদেশের হয়ত ১০ বিলিয়ন ডলারের ফ্রেবিক আমদানি করা লাগতে পারে। আমদানির এই খরচ কমাতে হবে। খরচ কমানোর জন্য পরিকল্পনা এবং উৎপাদন প্রক্রিয়া আরও বেশি প্রযুক্তিনির্ভর করতে হবে। স্পেনে শ্রমিক বাবদ বাংলাদেশের তুলনায় ব্যয় অনেক বেশি। এরপরও দেশটি তৈরি পোশাক শিল্পের প্রতিযোগিতার বাজারে ভালভাবে টিকে আছে। এটা সম্ভব হচ্ছে শুধু প্রযুক্তির ব্যবহারের মাধ্যমে। ইতালি, মেক্সিকোও প্রযুক্তি ব্যবহার করে তাদের পণ্যের উৎপাদন খরচ কমাচ্ছে। চীন, ইন্দোনেশিয়া ও পূর্ব ইউরোপের যেসব এলাকায় এখনও তৈরি পোশাক উৎপাদন হয়, সেখানকার কারখানায় ব্যবস্থাপক খুবই কম। কারণ উচ্চ বেতনের ব্যবস্থাপকদের পরিবর্তে ওইসব কারখানা প্রযুক্তি ব্যবহার করে। বর্তমানে বিশ্ববাজারে অনলাইনে কেনাবেচা বেড়েছে। দেশের কর্মসংস্থান তৈরিতে তৈরি পোশাক শিল্প বিশাল ভূমিকা পালন করছে। আমাদের এ বিরাট অর্জনের পেছনে কাজ করছেন লাখ লাখ শ্রমিক। যাদের অক্লান্ত পরিশ্রম ছাড়া এ অর্জন কোনোভাবেই সম্ভব নয়। প্রতিবছর ৩০ লাখ মানুষ শ্রম বাজারে প্রবেশ করছে। ২০২১ সালের লক্ষ্য পূরণের জন্য আমাদের এই বিশাল জনগোষ্ঠীর জন্য কর্মসংস্থানের ব্যবস্থা করতে হবে। এ ক্ষেত্রে তৈরি পোশাক শিল্প গুরুত্বপূর্ণ ভূমিকা পালন করবে বলে আশা করা যায়। যেসব দেশের সঙ্গে আমরা প্রতিযোগিতা করি যেমন কম্বোডিয়া, ভিয়েতনামসহ অনেকেরই অধিকাংশ বিনিয়োগকারী অন্য দেশের। বাংলাদেশে বিনিয়োগকারীদের মধ্যে প্রায় সবাই এ দেশের যা গোটা বিশ্বের মধ্যে একটি বিরল ঘটনা।